Karatesamband Íslands hlýtur styrk úr Afrekssjóði ÍSÍ Karatesamband Íslands ( KAÍ ) hefur hlotið viðbótarstyrkveitingu úr Afrekssjóði ÍSÍ vegna landsliðsverkefna ársins 2017 . Um er að ræða styrk að upphæð 1,6 m.kr. sem bætist við fyrri úthlutun til sambandsins , en sambandið hlaut styrk að upphæð 1,6 m.kr. í fyrri úthlutun ársins úr Afrekssjóði ÍSÍ . Karate er orðin Ólympíugrein og verður á dagskrá á næstu Ólympíuleikum í Tókýó 2020 . Erlent mótahald tekur mið af því og því er mikilvægt að íslenskir keppendur taki þátt og öðlist enn frekari keppnisreynslu á erlendum mótum . Á árinu 2017 hefur sambandið tekið þátt í fjölmörgum erlendum verkefnum , jafnt fyrir fullorðinna sem unglinga , en ljóst er að efla þarf enn frekar alþjóðlega þátttöku og árangur á stærri vettvangi ef sambandið ætlar sér að eiga keppanda á Ólympíuleikum í framtíðinni . Í lok september tók sambandið þátt í Smáþjóðamóti í karate sem haldið var í Andorra og næsta verkefni er Heimsmeistaramót ungmenna , 14 - 21 árs , sem fram fer á Tenerife dagana 25. - 30. október næstkomandi . Viðbótarstyrkur Afrekssjóðs ÍSÍ gefur sambandinu tækifæri á að efla enn frekar umgjörð afreksstarfs hjá sambandinu og vinna að framþróun afreksíþrótta . Á myndinni má sjá karatekeppendur sem munu taka þátt á Heimsmeistarmóti ungmenna ásamt Lilju Sigurðardóttur , formanni Afrekssjóðs ÍSÍ , Líneyju Rut Halldórsdóttur , framkvæmdastjóra ÍSÍ og Reinharði Reinharðssyni , formanni KAÍ . Myndir með frétt